Ramaphosa se gewildheid taan – studiePres. Cyril Ramaphosa. (Foto: GCIS) Soos wat Suid-Afrika se afsonderingsregulasies al hoe meer verslap word, daal steun vir pres. Cyril Ramaphosa se hantering van die Covid-19-pandemie ook al hoe meer. Volgens ŉ aanlyn meningsopname van die Universiteit van Johannesburg (UJ) se Sentrum vir Maatskaplike Verandering en die Raad vir Geesteswetenskaplike Navorsing (RGN) se afdeling vir ŉ ontwikkelende, vaardige en etiese staat, was daar onder alle sosio-ekonomiese groepe ŉ afname in Ramaphosa se gewildheid. Steun vir Ramaphosa onder inwoners van informele nedersettings het van 86% tot 71% gedaal en steun onder studente het van 77% tot 62% gedaal. Wit volwassenes se steun vir die president het met ŉ allemintige 49 persentasiepunte afgeneem van 90% tot 41% en volwasse Indiërs se steun vir die president het van 82% tot 33% geduik. Diegene wat glo mense moet toegelaat word om sigarette te koop, het van 29% tot 55% gestyg en diegene wat meen alkoholverkope moet toegelaat word, het van 13% tot 32% toegeneem. Die verbod op die verkoop van tabak én alkohol is intussen opgehef. Tóg is Suid-Afrikaners steeds bereid om sommige van hul regte prys te gee om die verspreiding van Covid-19 te help bekamp – hoewel die grootste steun hiervoor onder ANC-ondersteuners was, het die navorsers bevind. Die getal mense wat vantevore heeltemal bereid was om hul regte prys te gee, daal egter deurlopend. Dit het van 78% (tydens die vorige opname) tot 70% gedaal. Bereidwilligheid om sekere regte prys te gee: (Argieffoto: pixabay) Volgens die navorsers is ANC-ondersteuners meer bereid om hul reg om te werk prys te gee, terwyl diegene wat die EFF steun, eerder die reg om skool by te woon sal prysgee. Hoewel aanbiddingsplekke een van die eerstes was om ná die aanvanklike afsondering heropen te word, was die reg om na ŉ plek van aanbidding te gaan ook die eerste reg wat mense bereid was om prys te gee. Suid-Afrikaners is egter nie ewe haastig om hul reg op privaatheid sommer net op te sê nie. Watter regte sal mense prysgee? Die navorsers het bevind diegene wat die president vertrou, is meer bereid om hul regte prys te gee in ŉ poging om die pandemie te help stuit. Wit Suid-Afrikaners en meer gegoede Suid-Afrikaners is die onwilligste om enige regte prys te gee. “Mense wat kwaad, gefrustreerd of hartseer voel, is minder geneig om die president te vertrou en ook minder bereid om enige regte prys te gee om ander te beskerm. Diegene wat bang voel, is meer geneig om die president te vertrou en ook meer bereid om hul regte prys te gee om die verspreiding van die virus te help stuit.” Onderwys (Argieffoto) Terwyl duisende leerders volgende week weer na skole terugkeer, is die meeste mense wat aan die studie deelgeneem het, gekant teen die heropening van skole dié jaar. Net 13% van mense meen skole moet vanjaar weer vir alle grade heropen, 21% meen skole moet net vir gr. 7- en gr. 12-leerders heropen en 60% van mense het aangedui skole moet vanjaar glad nie weer heropen nie. Diegene in hoër inkomstegroepe is meer geneig om ten gunste van die heropening van skole te wees. Altesaam 41% van mense wat meer as R20 000 per maand verdien, glo skole moet heropen, terwyl 67% van mense wat minder as R1 000 per maand verdien, meen skole moet gesluit bly. Gehoorsaamheid aan regulasies Die navorsers het bevind net sowat 73% van volwassenes gee gehoor aan afsonderingsregulasies. “Dit is nie genoeg om die verspreiding van Covid-19 te stuit nie en maak dit meer waarskynlik dat beperkings weer ingestel sal moet word,” het die opname bevind.